钦定古今图书集成/明伦汇编/氏族典/第087卷 > 《廖用贤尚友录》 > 卢志
## 钦定古今图书集成/明伦汇编/氏族典/第087卷 > 《廖用贤尚友录》 > 卢志

按《晋书卢钦传》：“钦弟珽，珽子志，字子道，初辟公府，掾，
尚书郎，出为邺令。成都王颖镇邺，爱其才量，委以心
膂，遂为谋主。齐王冏起义，遣使告颖，颖召志计事，志
曰：‘宜旌贤任才，以收时望’。颖深然之，改选上佐，高辟
掾属，以志为谘议参军，仍补左长史，专掌文翰。朝廷
封志为武强侯，加散骑常侍。颖表志为中书监，留邺”
参署相府事。初，河间王颙闻王浚起兵，遣右将军张
方救邺。方闻成都军败，顿兵洛阳，不敢进，纵兵掳掠，
密欲迁都长安，将焚宗庙宫室，以绝人心。志说方乃
止。方遂逼天子幸其垒，志侍侧，不离左右。从至长安，
颖被黜，志亦免官。及东海王越奉迎大驾，颙启帝复
颖还邺，以志为魏郡太守，加左将军。及颖薨，越命志
为军谘祭酒，迁卫尉，永嘉末，转尚书。洛阳没，志将妻
子北投并州刺史刘琨，至阳邑，为刘粲所掳，与次子
谧、诜等俱遇害。